РЕШЕНИЕ ЗА ИЗПЪЛНЕНИЕ НА КОМИСИЯТА
от 9 август 2011 година
относно съответствието на стандарт EN 16156:2010 „Цигари - оценка на способността да предизвикат запалване - изискване за безопасност“ и стандарт EN ISO 12863:2010 „Стандартен метод на изпитване за оценка на способността на цигари да предизвикат запалване“ с общото изискване за безопасност на Директива 2001/95/ЕО на Европейския парламент и на Съвета и публикуването на позоваванията на стандарт EN 16156:2010 „Цигари - оценка на способността да предизвикат запалване - изискване за безопасност“ и стандарт EN ISO 12863:2010 „Стандартен метод на изпитване за оценка на способността на цигари да предизвикат запалване“ в Официален вестник на Европейския съюз
(нотифицирано под номер C(2011) 5626)
(текст от значение за ЕИП)
(2011/496/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2001/95/ЕО на Европейския парламент и на Съвета от 3 декември 2001 г. относно общата безопасност на продуктите (1), и по-специално член 4, параграф 2, първа алинея от нея,
след консултация с постоянния комитет, учреден в съответствие с член 5 от Директива 98/34/ЕО на Европейския парламент и на Съвета от 22 юни 1998 г. за определяне на процедура за предоставяне на информация в областта на техническите стандарти и регламенти и правила относно услугите на информационното общество (2),
като има предвид, че:
(1)
Член 3, параграф 1 от Директива 2001/95/ЕО задължава производителите да пускат на пазара само безопасни продукти.
(2)
Според член 3, параграф 2, втора алинея от Директива 2001/95/ЕО даден продукт се счита за безопасен, що се касае до рисковете и категориите от рискове, които са регламентирани от приложимите национални стандарти, когато той е в съответствие с доброволните национални стандарти, които транспонират европейските стандарти, позовавания на които са били публикувани от Комисията в Официален вестник на Европейския съюз в съответствие с член 4, параграф 2 от посочената директива.
(3)
Въз основа на член 4, параграф 1 от директивата европейски стандарти се установяват с мандат от Комисията от европейските организации по стандартизация.
(4)
Съгласно член 4, параграф 2 Комисията публикува позоваванията на тези стандарти.
(5)
През юни 2008 г. Комисията възложи мандат M/425 на CEN (Европейския комитет по стандартизация) за изготвянето на европейски стандарт за безопасност относно риска от пожар, предизвикан от цигари.
(6)
В изпълнение на мандата от Комисията CEN прие стандарт EN 16156:2010 „Цигари - оценка на способността да предизвикат запалване - изискване за безопасност“. Този стандарт се позовава на стандарт EN ISO 12863:2010 „Стандартен метод на изпитване за оценка на способността на цигари да предизвикат запалване“. Следователно при публикуването на позоваването на EN 16156:2010 следва също да се направи позоваване на стандарта EN ISO.
(7)
EN ISO 12863:2010 беше изменен с техническа поправка (3). Поправката беше одобрена от CEN без всякаква промяна (4) и така беше включена в стандарт EN 16156:2010.
(8)
Стандартите EN 16156:2010 и EN ISO 12863:2010 отговарят на мандат M/425 и съответстват на общото изискване за безопасност на Директива 2001/95/ЕС. Техните позовавания следва да бъдат публикувани в Официален вестник на Европейския съюз.
(9)
За да се гарантира успешното въвеждане на стандартите, на промишлеността следва да бъде предоставено достатъчно време за адаптиране на производство към нивото на безопасност, предвидено в стандартите. Публикуването на позоваванията на стандартите в Официален вестник 12 месеца след предоставянето на стандартите от CEN на 17 ноември 2010 г. е предназначено да гарантира, че презумпцията за пожарна безопасност впоследствие ще се основава във всички държави-членки на общи критерии. С цел да се гарантират яснота и правна сигурност на вътрешния пазар, органите за пазарен надзор във всички държави-членки следва при оценка на пожарната безопасност на цигари да вземат предвид европейските стандарти, споменати в съображение 8, включително на етапа на продажба на цигари на потребителите.
(10)
Мерките, предвидени в настоящото решение, са в съответствие със становището на комитета, учреден съгласно Директива 2001/95/ЕО,
ПРИЕ НАСТОЯЩОТО РЕШЕНИЕ:
Член 1
Стандарт EN 16156:2010 „Цигари - оценка на способността да предизвикат запалване - изискване за безопасност“ и стандарт EN ISO 12863:2010 „Стандартен метод на изпитване за оценка на способността на цигари да предизвикат запалване“ отговарят на общото изискване за безопасност на Директива 2001/95/ЕО по отношение на риска, който обхващат.
Член 2
Позоваванията на стандарти EN 16156:2010 и EN ISO 12863:2010 се публикуват в серия С на Официален вестник на Европейския съюз на 17 ноември 2011 г.
Член 3
Адресати на настоящото решение са държавите-членки.
Съставено в Брюксел на 9 август 2011 година.